Guðrún Aspelund hefur verið ráðin til að taka við starfi sóttvarnalæknis af Þórólfi Guðnasyni í haust. Guðrún hefur verið yfirlæknir á sviði sóttvarna hjá embætti landlæknis frá 2019 og staðið þétt við hlið Þórólfs í gegnum faraldurinn. Hún segist spennt fyrir komandi verkefnum og ætlar að ganga til verks með sínum hætti.
Ég tel ég hafi góða sýn á þetta starf. Ég geri mér grein fyrir því að þetta er mikil ábyrgð og krefjandi starf. Þórólfur hefur verið í eldlínunni, sérstaklega undanfarin tvö ár, og allir þekkja hann nú orðið. Ég tek við góðu búi og hann og Haraldur Briem, sem var á undan honum, eru góðar fyrirmyndir.
Þórólfur sagði starfi sínu lausu í maí. Hann hefur verið sóttvarnalæknir frá 2015. Guðrún segir að ýmis verkefni bíði hennar í nýju starfi. Burtséð frá kórónuverirufaraldrinum sinni sóttvarnalæknir ýmsum verkefnum á borð við vöktun á sjúkdómum, notkun sýklalyfja og bólusetningum.
Við þurfum að fara yfir covid-faraldurinn. Þó að hann sé ekki búinn þá eru ákveðin þáttaskil og orðið tímabært að fara yfir það og hvað við getum lært af því. Hvað við gerðum vel og hvað við getum gert betur.
Að sögn Guðrúnar verða ekki áberandi breytingar á starfi sóttvarnalæknis, þegar hún tekur við, aðrar en að önnur manneskja gegni starfinu. Hún hafði ekki íhugað að taka við starfi sóttvarnalæknis fyrr en Þórólfur sagði af sér.
Ég var ekkert ákveðin í því fyrr en að ég fór að hugsa um þetta þegar hann tilkynnti þetta. Þá fór ég að hugsa málið og ákvað að sækja um.
Guðrún Aspelund hefur verið ráðin sóttvarnalæknir og tekur við starfinu 1. september. Hún segist taka við góðu búi frá Þórólfi Guðnasyni og er spennt fyrir komandi tímum. 